钦定古今图书集成/明伦汇编/氏族典/第384卷 > 李子雄
## 钦定古今图书集成/明伦汇编/氏族典/第384卷 > 李子雄

按《隋书李子雄传》：“子雄，渤海蓨人。祖伯贲，魏谏议大
夫。父桃枝，东平太守。与乡人高仲密同归于周，官至
冀州刺史。子雄从周武帝平齐，以功授帅都督。高祖
受禅，为骠骑将军。伐陈之役，以功进位大将军，历郴、
江二州刺史。仁寿中，坐事免。汉王谅之作乱也，炀帝
将发幽州兵以讨之，时窦抗为幽州总管，帝恐其有”
二心，任子雄大将军，拜广州刺史。驰至幽州，因禽抗。
遂发幽州兵，自井陉以讨谅。时谅将刘建正攻井陉，
相遇于抱犊山下，力战破之。迁幽州总管，寻征拜民
部尚书。从幸江都。帝以仗卫不整，顾子雄部伍之。子
雄立指麾，六军肃然。寻转右武候大将军。后坐事除
名。辽东之役，子雄杀使者，亡归元感。及元感败，伏诛。